ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3692/98

υποβολή: Anita Pollack (PSE) προς την Επιτροπή

(7 Δεκεμβρίου 1998)

Θέμα: Ατζέντα 21

Δεδομένης της δέσμευσης για τη βιωσιμότητα στη Συνθήκη, συμφωνεί η Επιτροπή πως θα ήταν χρήσιμο να διαθέτει η Επιτροπή ένα τοπικό συντονιστή για την Ατζέντα 21;

Απάντηση της κας Bjerregaard εξ ονόματος της Επιτροπής

(24 Φεβρουαρίου 1999)

Πέραν της δεσμεύσεως για την βιώσιμη (αειφόρο) ανάπτυξη στη συνθήκη ΕΚ, η Επιτροπή και τα κράτη μέλη αποτελούν υπογεγραμμένα μέρη στην AGENDA 21 και, ως εκ τούτου, έχουν επισημάνει την συμφωνία τους με τη διαδικασία της Local AGENDA 21 που ορίζεται στο Κεφάλαιο 28. Το άρθρο 10 της απόφασης αριθ.2179/98/ΕΚ του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998(1) περί αναθεωρήσεως του 5ου προγράμματος δράσεως(2) ενίσχυσε την στράτευση της Κοινότητας στην Local AGENDA 21, η οποία θεωρείται ως ιδιαίτερης σημασίας για πολεοδομικά ζητήματα. Στην ανακοίνωση "Η αειφόρος αστική ανάπτυξη στην Ευρωπαϊκή Ένωση: ένα πλαίσιο δράσεως" δηλώνεται η πρόθεση ενίσχυσης των δραστηριοτήτων AGENDA 21 και εξασφάλισης κατάλληλης νομικής βάσεως για τη χρηματοδότηση των δραστηριοτήτων αυτών σε πολυετή βάση.

Συνεπώς, οι δεσμεύσεις κοινοτικής πολιτικής για την αειφορία (AGENDA 21 και Local Agenda 21) στηρίζονται σε σταθερή βάση. Η Επιτροπή στηρίζει ήδη σειρά δραστηριοτήτων σχετικών με την τοπική αειφορία, όπως η εκστρατεία για τις ευρωπαϊκές αειφόρους πόλεις και κωμοπόλεις, καθώς και οι δραστηριότητες των τοπικών ενεργειακών γραφείων. Η έκδοση της ανωτέρω ανακοίνωσης συνδέεται με περαιτέρω δραστηριοποίηση στον τομέα αυτόν, π.χ. διερεύνηση τρόπων παρακολούθησης της προόδου της Local Agenda 21 (σημαντικό στοιχείο στις αναφορές προς την Επιτροπή των Ηνωμένων Εθνών για την Αειφόρο Ανάπτυξη), περαιτέρω ανάπτυξη τοπικών δεικτών αειφορίας και εξέταση πρακτικών τρόπων ενός στενότερου διαλόγου με τις τοπικές αρχές.

Η Επιτροπή θα εξετάσει, επιπλέον, το κατά πόσον απαιτούνται νέα μέσα. Στο πλαίσιο αυτό, η Επιτροπή σημείωσε την εκ μέρους του Ευρωπαϊκού Κοινοβουλίου έγκριση, τον Ιούλιο του 1998, μιας ιδία πρωτοβουλία εκθέσεως με τίτλο "Ενίσχυση της πολιτικής της ΕΕ όσον αφορά το αστικό περιβάλλον", στην οποία, μεταξύ άλλων, καλείται η Επιτροπή "να εφαρμόσει ένα σχήμα ελέγχου της αειφορίας".

Η διοικητική ευθύνη των ενεργειών της Επιτροπής για τη στήριξη της τοπικής αειφορίας διαχέεται σε ευρύ φάσμα μονάδων και γενικών διευθύνσεων. Λόγω της ευρύτητας των υφιστάμενων και ενδεχόμενων μελλοντικών δραστηριοτήτων στον τομέα αυτόν, και όπως αναφέρεται στην ανωτέρω ανακοίνωση, ο διορισμός ενός "συντονιστή για την Local Agenda 21" με περιγραφή καθηκόντων που εμπίπτει σε συγκεκριμένη μονάδα της Επιτροπής, αποτελεί μία ενδεχόμενη επιλογή. Η Επιτροπή δεν έχει ακόμη λάβει οιαδήποτε σχετική απόφαση.

Σημειωτέον επίσης ότι, αφότου ελήφθη η σχετική απόφασή της τον Ιούλιο του 1997, η Επιτροπή έχει καταρτίσει σχέδιο δράσεως για να "πρασινίσει" τον τρόπο λειτουργίας της και να ελαχιστοποιήσει τις δυσμενείς επιπτώσεις της παρουσίας της στο τοπικό αστικό περιβάλλον.

(1) ΕΕ L 275 της 10.10.1998.

(2) COM(98)605.
ΓΡΑΠΤΗ ΕΡΩΤΗΣΗ P-3622/98

υποβολή: Ulf Holm (V) προς την Επιτροπή

(24 Νοεμβρίου 1998)

Θέμα: Διακρίσεις στους ελέγχους εντός του χώρου του Σέγκεν

Σε πρόσφατη εκπομπή της σουηδικής τηλεόρασης, δύο τηλεοπτικοί ανταποκριτές με ξενική καταγωγή ταξίδεψαν στην ΕΕ για να δοκιμάσουν στην πράξη την ελεύθερη κυκλοφορία των προσώπων. Αποδείχθηκε ότι υπέστησαν συστηματικούς ελέγχους τόσο κατα τη διέλευση των συνόρων όσο και μετά την είσοδό τους στη χώρα στην οποία θα παρέμεναν. Τούτο φαίνεται να οφείλεται στο γεγονός ότι αμφότεροι είχαν εξωευρωπαϊκή καταγωγή. Οι δύο δημοσιογράφοι υπέστησαν οπτική διάκριση, μολονότι έχουν γεννηθεί στη Σουηδία και είναι σουηδοί πολίτες. Οι οργανώσεις για τα δικαιώματα του ανθρώπου σε ολόκληρο το χώρο του Σέγκεν επιβεβαιώνουν τις εν λόγω διακρίσεις.

1. Μήπως η ανωτέρω συστηματική διάκριση κατά πολιτών αποτελεί το τίμημα του Σέγκεν στο οποίο αναφέρεται η Επιτροπή;

2. Τι προτίθεται να πράξει η Επιτροπή προκειμένου να αποφευχθεί η οπτική διάκριση που συνεπάγεται ο εκτός συνόρων έλεγχος στο χώρο του Σέγκεν;

3. Θεωρεί η Επιτροπή ότι η "εξωευρωπαϊκή εμφάνιση" συνιστά επαρκή λόγο για τον έλεγχο προσώπων στο χώρο του Σέγκεν;

Απάντηση του κ. Monti εξόνόματος της Επιτροπής

(14 Ιανουαρίου 1999)

1. Όχι.

2. Παρακαλείται το αξιότιμο μέλος του Κοινοβουλίου να ανατρέξει στην απάντηση της Επιτροπής στη γραπτή ερώτηση P-2892/98 της κας Waddington(1).

3. Όχι.

(1) ΕΕ C 118 της 29.4.1999, σελ. 161.
ΓΡΑΠΤΗ ΕΡΩΤΗΣΗ E-3274/98

υποβολή: Kyösti Virrankoski (ELDR) προς την Επιτροπή

(30 Οκτωβρίου 1998)

Θέμα: Αναβολή της καταβολής των γεωργικών ενισχύσεων το ύψος των οποίων υπολογίζεται βάσει της καλλιεργήσιμης επιφάνειας

Η Ευρωπαϊκή Ένωση στηρίζει τη γεωργία, μεταξύ άλλων, με ενισχύσεις το ύψος των οποίων υπολογίζεται βάσει της καλλιεργήσιμης επιφάνειας. Για να εισπράξουν τις ενισχύσεις αυτές, οι γεωργοί είναι υποχρεωμένοι να δηλώσουν το εμβαδόν των τμημάτων εδάφους που καλλιεργούν με ακρίβεια 0,01 του εκταρίου.

Η αρμόδια για τη γεωργία αρχή της Φινλανδίας είχε αναθέσει στην ιρλανδική εταιρεία Mallon Group τη χαρτογράφηση των καλλιεργησίμων εκτάσεων της χώρας. Όταν ολοκληρώθηκε η χαρτογράφηση αυτή, οι ενδιαφερόμενοι διαπίστωσαν ότι αυτή περιείχε πλήθος ανακριβειών και λαθών την διόρθωση των οποίων έχουν αναλάβει οι γεωργοί. Λόγω των ασαφειών, η αρμόδια για τη γεωργία αρχή έχει ανακοινώσει ότι ενδέχεται να αναβληθεί η καταβολή ορισμένων από τις ενισχύσεις. Αναφορικά με τα ανωτέρω ερωτώ τα εξής:

1. Είναι δίκαιο να τιμωρούνται οι γεωργοί με αναβολή της καταβολής σε αυτούς των ενισχύσεων που δικαιούνται για την προχειρότητα και την έλλειψη ακρίβειας που επέδειξαν κατά την εκτέλεση των καθηκόντων τους τόσο η αρμόδια για τη γεωργία αρχή της χώρας όσο και η προσληφθείσα από αυτήν ως τεχνική βοηθός εταιρεία παρά το γεγονός ότι οι εν λόγω γεωργοί έχουν υποβάλλει συμπληρωμένες ορθά τις σχετικές δηλώσεις επιδεικνύοντας την υπευθυνότητα που απαιτεί η νομοθεσία;

2. Δεν θα έπρεπε και οι γεωργοί να τυγχάνουν ίσης μεταχείρισης με τους άλλους επαγγελματίες και να εισπράττουν την αμοιβή για την εργασία τους εντός των καθορισθεισών προθεσμιών;

3. Δεν είναι δυνατή η εκ των υστέρων διόρθωση των ενδεχομένων ανακριβειών, προς τη μια κατεύθυνση ή την άλλη, της αρμόδιας για τη γεωργία αρχής;

Απάντηση του κ. Fischler εξ ονόματος της Επιτροπής

(8 Δεκεμβρίου 1998)

Το Αξιότιμο Μέλος του Ευρωπαϊκού Κοινοβουλίου μπορεί να ανατρέξει στην απάντηση της Επιτροπής την οποία έδωσε στις γραπτές ερωτήσεις Ρ-2826/98 της κας Hautala(1)και P-3048/98 της κας Ryynδnen(2).

Οι αντισταθμιστικές πληρωμές για το καθεστώς των αροτραίων καλλιεργειών κανονικά πληρώνονται μεταξύ της 16ης Οκτωβρίου και 31ης Δεκεμβρίου μετά τη συγκομιδή. Σύμφωνα με τις πληροφορίες που διαθέτει η Επιτροπή, η προθεσμία πληρωμής θα τηρηθεί από τις φινλανδικές αρχές. Κατά συνέπεια η Επιτροπή μεριμνώντας αφενός για την τήρηση της υποχρέωσής της να εξασφαλίσει αποτελεσματικούς ελέγχους και, αφετέρου, να εξασφαλίσει μία πληρωμή των ενισχύσεων στους γεωργούς μέσα στις κανονιστικές προθεσμίες, εκτιμά ότι η αιτούμενη ενίσχυση των επιτόπιων ελέγχων δεν θα πρέπει να προκαλέσει καθυστερήσεις στην καταβολή των ενισχύσεων στους φινλανδούς γεωργούς.

(1) ΕΕ C 207 της 21.7.1999, σελ. 13.

(2) ΕΕ C 207 της 21.7.1999, σελ. 24.
ΓΡΑΠΤΗ ΕΡΩΤΗΣΗ αρ θ. 3968/98 του Glenys KINNOCK προς την Επ τροπή. Προγράμματα "βελτιωμένης σόμπας"



Επίσημη Εφημερίδα αριθ. C 297 της 15/10/1999 σ. 0119



ΓΡΑΠΤΗ ΕΡΩΤΗΣΗ E-3968/98 υποβολή: Glenys Kinnock (PSE) προς την Επιτροπή (4 Ιανουαρίου 1999) Θέμα: Προγράμματα "βελτιωμένης σόμπας" Ποιές έρευνες έχει πραγματοποιήσει η Επιτροπή σχετικά με το σκόπιμο της στήριξης στα προγράμματα "βελτιωμένης σόμπας" και άλλες στρατηγικές ζήτησης ή προσφοράς καύσιμης ξυλείας, προκειμένου να μειωθεί η κατανάλωση καύσιμης ξυλείας στους χώρους στέγασης προσφύγων;
ΓΡΑΠΤΗ ΕΡΩΤΗΣΗ E-3786/98

υποβολή: Anita Pollack (PSE) προς την Επιτροπή

(11 Δεκεμβρίου 1998)

Θέμα: Πληροφόρηση του κοινού περί φορτίου σε πτήσεις επιβατηγών αεροσκαφών

Έχω πληροφορηθεί ότι ραδιενεργό υλικό μερικές φορές μεταφέρεται ως φορτίο σε πτήσεις επιβατηγών αεροσκαφών.

1. Δεν νομίζει η Επιτροπή ότι το κοινό έχει το δικαίωμα να πληροφορείται ποίες πτήσεις μεταφέρουν φορτίο αυτού του είδους;

2. Γιατί αυτό το φορτίο δεν μεταφέρεται αποκλειστικώς σε πτήσεις φορτηγών αεροσκαφών;
ΓΡΑΠΤΗ ΕΡΩΤΗΣΗ E-4035/98

υποβολή: Undine-Uta Bloch von Blottnitz (V) προς την Επιτροπή

(8 Ιανουαρίου 1999)

Θέμα: Παραμονή δελφινιών στα Δελφινάρια

Σε πολυάριθμα πάρκα ψυχαγωγίας και διασκέδασης, αλλά επίσης και σε ζωολογικούς κήπους διατηρούνται δελφίνια τα οποία πραγματοποιούν διάφορες παραστάσεις.

Με ποιο τρόπο εγγυάται η Επιτροπή μία σωστή διατήρηση του είδους αυτών των ζώων;

Απάντηση της κας Bjerregaard εξ ονόματος της Επιτροπής

(11 Φεβρουαρίου 1999)

Η εισαγωγή δελφινιών διέπεται από τον κανονισμό του Συμβουλίου (ΕΚ) 338/97 για την προστασία της άγριας πανίδας και χλωρίδας με τη ρύθμιση του εμπορίου(1). Όπως και με τα υπόλοιπα είδη κητών που αναφέρονται στο παράρτημα Α, τα δελφίνια δεν επιτρέπεται να εισάγονται για πρωτίστως εμπορικούς σκοπούς. Επιπλέον, η αρμόδια επιστημονική αρχή ενός κράτους μέλους θα πρέπει να πείθεται κάθε φορά ότι ο χώρος διαβίωσής τους είναι εξοπλισμένος κατά τρόπο που να συμβάλει στη διατήρηση και την φροντίδα των ζώων αυτών δεόντως. Ο εγκεκριμένος χώρος διαβίωσης πρέπει να ορίζεται ρητά στην άδεια εισαγωγής και για την οιαδήποτε μετακίνηση των ζώων από αυτόν απαιτείται έκδοση αδείας πριν την εκτέλεσή της.

(1) ΕΕ L 61 της 3.3.1997.
ΓΡΑΠΤΗ ΕΡΩΤΗΣΗ E-3223/98

υποβολή: Luigi Moretti (NI) προς την Επιτροπή

(26 Οκτωβρίου 1998)

Θέμα: Ραδιοφωνικές εκπομπές

Οι γαλλικές αρχές επέβαλαν το κλείσιμο ραδιοφωνικού σταθμού για μία μέρα, ως κύρωση, επειδή μετέδωσε περισσότερα ξένα τραγούδια απ' ό,τι προβλέπει η σχετική κανονιστική ρύθμιση.

Μπορεί η Επιτροπή να μας πει εάν η νομοθεσία αυτή συνάδει με τις ευρωπαϊκές κανονιστικές ρυθμίσεις για τον ελεύθερο ανταγωνισμό;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Ο γαλλικός νόμος αριθ. 94/88 της 1ης Φεβρουαρίου 1994 που τροποποιεί τον νόμο 86/1067 της 30ης Σεπτεμβρίου 1986 σχετικά με την ελευθερία επικοινωνίας προβλέπει ότι, από την 1η Ιανουαρίου 1996, οι υπηρεσίες ραδιοφωνικής μετάδοσης που έχουν λάβει την έγκριση του Ανωτέρου Συμβουλίου Οπτικοακουστικών Μέσων (CSA) οφείλουν να μεταδίδουν, τις λεγόμενες ώρες "σημαντικής ακρόασης"(1), ένα ελάχιστο ποσοστό 40 % τραγουδιών σε γαλλική γλώσσα, τουλάχιστον το ήμισυ των οποίων να προέρχεται από "νέα ταλέντα ή νέες παραγωγές". Η CSA ελέγχει την εκτέλεση των ποσοστώσεων σε τριμηνιαία βάση και έχει τη δυνατότητα να επιβάλει κυρώσεις στους σταθμούς που παραβαίνουν την υποχρέωση αυτή, με κυρώσεις που κυμαίνονται από απλή προειδοποίηση μέχρι τη διακοπή της λειτουργίας του σταθμού.

Η Επιτροπή γνωρίζει ότι η υποχρέωση αυτή δημιουργεί δυσχέρεια για ένα ορισμένο αριθμό σταθμών που βρίσκονται, λόγω της φύσης τους ή λόγω της επιλογής των προγραμμάτων τους, τακτικά κάτω από την επιβαλλόμενη ποσόστωση. Έχει λάβει γνώση, από τον τύπο, των διαδοχικών κυρώσεων που έχουν επιβληθεί στον ραδιοσταθμό που ανέφερε το αξιότιμο μέλος.

Η Επιτροπή άνοιξε έναν διάλογο με τις γαλλικές αρχές σχετικά με την ύπαρξη και τη λειτουργία αυτών των ραδιοφωνικών ποσοστώσεων, που ενδέχεται σύμφωνα με αυτήν να δημιουργήσουν περιορισμό στην ελεύθερη κυκλοφορία των υπηρεσιών στην Κοινότητα. Η Επιτροπή θα προωθεί προσεχώς στην αξιολόγηση των περιορισμών αυτών, υπό το φως των στόχων γενικού συμφέροντος, ιδίως στον τομέα της πολιτιστικής πολιτικής, που ακολουθούνται από τις γαλλικές αρχές.

(1) Μεταξύ 6.30 και 22.30 σύμφωνα με τη CSA.
ΓΡΑΠΤΗ ΕΡΩΤΗΣΗ P-3016/98

υποβολή: Konstantinos Hatzidakis (PPE) προς την Επιτροπή

(2 Οκτωβρίου 1998)

Θέμα: Κακοτεχνίες στους δρόμους της Ελλάδας

Η Ελλάδα εμφανίζει τον υψηλότερο δείκτη θανατηφόρων αυτοκινητιστικών ατυχημάτων στην ΕΕ και, μάλιστα, με συνεχώς αυξητική τάση. Ένα από τα σημαντικά αίτια είναι η κακή κατάσταση των αυτοκινητοδρόμων που κατασκευάζονται κυρίως με κοινοτική συγχρηματοδότηση.

Είναι χαρακτηριστικό ότι το αρμόδιο Υπουργείο Περιβάλλοντος, Χωροταξίας και Δημοσίων Έργων αρνείται να παραλάβει μεγάλα τμήματα από τον αυτοκινητόδρομο Πατρών-Αθηνών-Θεσσαλονίκης-Ευζόνων από τους εργολάβους λόγω κακής εκτέλεσης των δημοπρατηθέντων έργων. Λόγου χάρη, σύμφωνα με στοιχεία που δημοσιεύθηκαν στον Τύπο, 30 χλμ. της εθνικής οδού Αθηνών-Λαμίας και 40 χλμ. της εθνικής οδού Αθηνών-Κορίνθου παρουσιάζουν αποδεδειγμένα επικίνδυνες κακοτεχνίες.

Θα ήθελα να με πληροφορήσει η Επιτροπή κατά πόσον παρακολουθεί την καλή εκτέλεση των συγχρηματοδοτούμενων από την ΕΕ έργων οδοποιίας στην Ελλάδα και ποια μέτρα προτίθεται να λάβει σε περίπτωση διαπιστωμένων κακοτεχνιών κατά την κατασκευή αυτών των έργων.

Απάντηση της κας Wulf-Mathies εξ ονόματος της Επιτροπής

(6 Νοεμβρίου 1998)

Η Επιτροπή έχει λάβει γνώση του προβλήματος των κακοτεχνιών ορισμένων τμημάτων των αυτοκινητοδρόμων Αθηνών-Υλίκης και Αθηνών-Κορίνθου. Η Επιτροπή επισήμως έχει επανειλημμένως υποβάλει ερωτήσεις στις ελληνικές αρχές σχετικά με το θέμα αυτό και μάλιστα από την πρώτη συνεδρίαση της επιτροπής παρακολούθησης του επιχειρησιακού προγράμματος "άξονες και προσβάσεις" της 13ης Ιουλίου 1995.

Η Επιτροπή έκτοτε έχει ενημερωθεί πολλές φορές από τις ελληνικές αρχές σχετικά με τον διορισμό ομάδων εμπειρογνωμόνων επιφορτισμένων να αποφανθούν για τις αιτίες του προβλήματος και για τις προτεινόμενες λύσεις καθώς και για μια προσπάθεια επισκευής των αυτοκινητοδρόμων εκ μέρους των υπεύθυνων επιχειρήσεων η οποία όμως δεν επέφερε ικανοποιητικά αποτελέσματα.

Η Επιτροπή θεωρεί ότι η καθυστέρηση που παρατηρείται για την διευθέτηση του εν λόγω προβλήματος είναι ανησυχητική. Έχει την πρόθεση να επιμείνει για μια ταχεία λύση του προβλήματος εκ μέρους των ελληνικών αρχών ώστε οι αυτοκινητοδρόμοι να επισκευαστούν σωστά, να αποδοθούν οι ευθύνες και να τιμωρηθούν οι υπεύθυνοι. Αυτό θα αποτελούσε εξάλλου ένα χρήσιμο μήνυμα προς όλους εκείνους που προς το παρόν ενέχονται στην υλοποίηση άλλων έργων του κοινοτικού πλαισίου στήριξης. Για τον σκοπό αυτό, η Επιτροπή παρακαλεί το Αξιότιμο Μέλος του Κοινοβουλίου να ανατρέξει επίσης στην απάντηση της Επιτροπής στη γραπτή ερώτηση Ρ-2120/98 του κ. Τρακατέλη(1) σχετικά με τον έλεγχο ποιότητας των δημοσίων έργων.

Η Επιτροπή θα παρακολουθήσει εκ του σύνεγγυς το θέμα αυτό και δεν θα παραλείψει να εφαρμόσει τις κανονιστικές διατάξεις σχετικά με την κάλυψη των κοινοτικών κεφαλαίων εάν η παρούσα κατάσταση παραταθεί.

(1) ΕΕ C 354 της 24.11.1998.
ΓΡΑΠΤΗ ΕΡΩΤΗΣΗ E-2138/98

υποβολή: John Iversen (PSE) προς την Επιτροπή

(10 Ιουλίου 1998)

Θέμα: Η ευημερία των ζώων και η ράτσα βοοειδών "BLANC-BLEU DE BELGIQUE"

Τα βοοειδή της ράτσας "BLANC-BLEU DE BELGIQUE" έχουν τέτοιες διαστάσεις, που οι μόσχοι δεν μπορούν να γεννηθούν παρά μόνο με καισαρική τομή. Εντούτοις, επιτρέπεται η εκτροφή της ράτσας αυτής στην Ευρωπαϊκή Ένωση και έτσι, στη Δανία, έχουν γεννηθεί 7.000 μόσχοι της ράτσας "BLANC-BLEU DE BELGIQUE" με καισαρική. Αυτή τη στιγμή εκκρεμεί υπόθεση σουηδού αγρότη ενώπιον του Δικαστηρίου της ΕΕ, όσον αφορά τη δυνατότητα για τη Σουηδία να διατηρήσει την απαγόρευση της εισαγωγής σπέρματος και ζώων της ράτσας αυτής.

1. Μπορεί η Επιτροπή να επιβεβαιώσει ή να διαψεύσει ότι είναι επιβλαβές για τις αγελάδες να γεννούν επανειλημμένως με καισαρική;

2. Υπό το φως του Πρωτοκόλλου σχετικά με την ευημερία των ζώων το οποίο έχει εγκριθεί στο πλαίσιο της Κοινής Αγροτικής Πολιτικής, είναι διατεθειμένη η Επιτροπή να αναλάβει πρωτοβουλία για την εκπόνηση ειδικών κριτηρίων όσον αφορά την ευημερία των ζώων;

3. Είναι διατεθειμένη η Επιτροπή να αναλάβει την πρωτοβουλία της απαγόρευσης της εκτροφής της εν λόγω ράτσας σε περίπτωση που η Σουηδία κερδίσει την υπόθεση ενώπιον του Δικαστηρίου της ΕΕ;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

1. Όλες οι χειρουργικές επεμβάσεις περικλείουν κάποιο κίνδυνο αλλά εάν η καισαρική τομή εκτελείται σωστά από τον κτηνίατρο είναι μία σίγουρη διαδικασία, ακόμα και εάν πραγματοποιείται επανειλημμένως.

2.-3. Η Κοινότητα έχει νομοθεσία που καλύπτει διάφορα θέματα της εκτροφής, μεταφοράς και σφαγής των ζώων εκμεταλλεύσεως. Η οδηγία 98/58/ΕΚ του Συμβουλίου της 20ης Ιουλίου 1998 σχετικά με την προστασία των ζώων στα εκτροφεία(1) περιλαμβάνει μεταξύ άλλων μία ειδική παράγραφο για τις ακρωτηριάσεις και τις διαδικασίες εκτροφής.

Η Επιτροπή δεν έχει προς το παρόν πρόθεση να προτείνει πρόσθετη νομοθεσία σχετικά με οποιαδήποτε ράτσα βοοειδών.

(1) EE L 221 της 8.8.1998.
ΓΡΑΠΤΗ ΕΡΩΤΗΣΗ E-3690/98

υποβολή: Nikitas Kaklamanis (UPE) προς την Επιτροπή

(7 Δεκεμβρίου 1998)

Θέμα: Δυσμενής φορολογική μεταχείριση των Ελλήνων πανεπιστημιακών

Ο Ελληνικός Νόμος 2530/97 ρύθμισε τα θέματα που αφορούν την υπηρεσιακή κατάσταση, το μισθολόγιο κ.α. για το διδακτικό και ερευνητικό προσωπικό των Ανωτάτων Εκπαιδευτικών Ιδρυμάτων (Α.Ε.Ι.) και των Τεχνολογικών Εκπαιδευτικών Ιδρυμάτων (Τ.Ε.Ι.) της Ελλάδας.

Ο Νόμος αυτός παρέχει τη δυνατότητα στο προσωπικό αυτό να έχει (εκτός της διδακτικής του δραστηριότητας) και εξωπανεπιστημιακή απασχόληση. Παρόλα αυτά, η απασχόληση αυτή δεν μπορεί να ξεπερνά τις 8 ώρες εβδομαδιαίως, ενώ στο Άρθρο 3, παράγραφος αναφέρεται ότι ποσοστό (που κυμαίνεται από 15 έως 30 %) της αμοιβής που εισπράττουν οι Πανεπιστημιακοί από την εξωδιδακτική τους επαγγελματική δραστηριότητα παρακρατείται υπέρ των λεγομένων "Λογαριασμών", που αποτελούν είδος ξεχωριστών ταμείων. Τα ταμεία αυτά δεν αφορούν αποκλειστικά τον οικείο Πανεπιστημιακό φορέα, αλλά είναι στη διάθεση διαφόρων φορέων της κοινωνίας. Η επιβολή της παραπάνω εισφοράς ( η οποία φτάνει μέχρι και 30 % της αμοιβής του Πανεπιστημιακού) έρχεται σε σύγκρουση με άρθρα του Ελληνικού Συντάγματος, ενώ παραβιάζει και την αρχή της "ανταποδοτικότητας", αφού από τον παραπάνω "Λογαριασμό" δεν ωφελείται σε τίτοτα σχεδόν ο Πανεπιστημιακός.

Μπορεί να με πληροφορήσει η Επιτροπή αν τα παραπάνω συνάδουν με την αρχή της ίσης μεταχείρισης των φορολογουμένων, και πώς σκοπεύει να αντιδράσει ώστε να αποτραπεί η δυσμενής μεταχείριση των Ελλήνων Πανεπιστημιακών από τις ελληνικές φορολογικές αρχές;

Απάντηση του κ. Monti εξ ονόματος της Επιτροπής

(29 Ιανουαρίου 1999)

Η ερώτηση του αξιότιμου μέλους του Κοινοβουλίου αφορά μια κατάσταση που δεν διέπεται από το κοινοτικό δίκαιο. Η ελληνική φορολογική νομοθεσία σε θέματα φόρου εισοδήματος δεν υπάγεται σε εναρμονισμένο τομέα. Ως εκ τούτου, η Επιτροπή δεν είναι αρμόδια να αξιολογήσει την εφαρμογή της εν λόγω νομοθεσίας από τις ελληνικές αρχές.
ΓΡΑΠΤΗ ΕΡΩΤΗΣΗ P-3805/98

υποβολή: Marie-Arlette Carlotti (PSE) προς την Επιτροπή

(4 Δεκεμβρίου 1998)

Θέμα: Κριτήρια επιλεξιμότητας για τα προγράμματα αποκεντρωμένης συνεργασίας

Η έναρξη των προγραμμάτων αποκεντρωμένης συνεργασίας που ανακοινώθηκε από την Ευρωπαϊκή Επιτροπή συνοδεύεται από νέα πολύ αυστηρά κριτήρια επιλεξιμότητας μεταξύ των οποίων είναι και η τραπεζική εγγύηση.

Σκοπεύει η Επιτροπή να διατηρήσει το κριτήριο αυτό το οποίο αφενός ποινικοποιεί το σύνολο των μικρών οργανώσεων (συλλόγων, ΜΚΟ) που αδυνούν να προσυπογράψουν μια παρόμοια εγγύηση και αφενός αντιτίθενται στο γαλλικό νόμο για τους τοπικούς συνεταιρισμούς;

Πράγματι, οι τοπικοί συνεταιρισμοί στη Γαλλία θεωρούνται εξ αρχής από το γαλλικό νόμο φερέγγυοι. Το κριτήριο της τραπεζικής εγγύησης που επιβάλει η Επιτροπή απαιτεί στους τοπικούς συνεταιρισμούς την πληρωμή εξόδων και πρακτικά ότι παρεμπόδιζε την εφαρμογή των λογιστικών κανόνων.

Τα νέα κριτήρια της Επιτροπής για τα προγράμματα της αποκεντρωμένης συνεργασίας θα έχουν λοιπόν πιθανώς ως συνέπεια την παρεμπόδιση της μεγαλύτερης συμμετοχής της κοινωνίας των πολιτών.

Μετά από μια τόσο μεγάλη αναμονή, λόγω του παγώματος της αποκεντρωμένης συνεργασίας, δεν θα μπορούσε η Επιτροπή να εφαρμόσει ένα εναλλακτικό σύστημα που θα επιτρέπει στις μικρές οργανώσεις και στους τοπικούς συνεταιρισμούς να συμμετάσχουν χωρίς πρόβλημα σε παρόμοια προγράμματα;

Απάντηση της κας Wulf-Mathies εξ ονόματος της Επιτροπής

(2 Φεβρουαρίου 1999)

Στο πλαίσιο των προτάσεων της Επιτροπής για τα διαρθρωτικά Ταμεία για την περίοδο 2000-2006, η προσφυγή σε τραπεζική εγγύηση θα μπορούσε ανάλογα με την περίπτωση να απαιτηθεί για την διάθεση δημόσιων κεφαλαίων σε ενδιάμεσες οργανώσεις επιφορτισμένες με την εκτέλεση των πιστώσεων των ταμείων. Οι διατάξεις αυτές δεν θα εφαρμοστούν στον τελικό δικαιούχο της παρέμβασης.

Τα κράτη μέλη είναι αρμόδια για να καθορίσουν τις συγκεκριμένες λεπτομέρειες εφαρμογής των διατάξεων αυτών σύμφωνα με τις εθνικές νομοθεσίες. Ανάλογες ρυθμίσεις εφαρμόζονται ήδη σε ορισμένα κράτη μέλη, ιδίως για τις δικαιούχες ομάδες τοπικής δράσης της κοινοτικής πρωτοβουλίας Leader.
ΓΡΑΠΤΗ ΕΡΩΤΗΣΗ P-3242/98

υποβολή: Georg Jarzembowski (PPE) προς την Επιτροπή

(19 Οκτωβρίου 1998)

Θέμα: Αδράνεια του Συμβουλίου στη νομοθετική διαδικασία

Το Συμβούλιο της Ευρωπαϊκής Ένωσης, αντίθετα από το Ευρωπαϊκό Κοινοβούλιο, δεν δεσμεύεται με συγκεκριμένες προθεσμίες για την εκπλήρωση των καθηκόντων του σύμφωνα με τη Συνθήκη για την Ίδρυση των Ευρωπαϊκών Κοινοτήτων (ΕΚ). Τόσο στη νομοθετική διαδικασία όσο και σε άλλες αποφάσεις ο χρόνος για τη λήψη απόφασης εναπόκειται στην κρίση του Συμβουλίου. Στο παρελθόν, τούτο είχε ως αποτέλεσμα ότι σε αμφιλεγόμενα και πολιτικά δύσκολα ζητήματα το Συμβούλιο επέδειξε αδράνεια, αν και η Επιτροπή είχε υποβάλει σχετική πρόταση και το Κοινοβούλιο είχε ασκήσει το δικαίωμά του συμμετοχής στη διαδικασία όπως προβλέπει η Συνθήκη. Σε τέτοιες περιπτώσεις αδράνειας του Συμβουλίου, το κοινοτικό δίκαιο επιτρέπει μόνο να τροποποιήσει ή να αποσύρει την πρότασή της η Επιτροπή (πβλ. άρθρο 189 A της Συνθήκης ΕΚ).

Λαμβανομένων υπόψη αυτών των στοιχείων ερωτάται η Επιτροπή:

1. Σε πόσες περιπτώσεις, κατά τα τελευταία δέκα έτη, το Συμβούλιο δεν έλαβε καμία απόφαση, θετική ή αρνητική, επί προτάσεως της Επιτροπής και μετά τη σχετική συμμετοχή του Κοινοβουλίου;

2. Από τις περιπτώσεις αυτές, πόσοι φάκελοι είναι παλαιότεροι από την περίοδο εντολής της σημερινής Επιτροπής και πόσοι παλαιότεροι των εννέα μηνών;

3. Ποιούς τομείς της πολιτικής της ΕΕ αφορούν οι φάκελοι που αναφέρονται στην πρώτη ερώτηση;

4. Προτίθεται η Επιτροπή, κατά την επόμενη διακυβερνητική διάσκεψη, να υποβάλει πρόταση σχετικά με ενσωμάτωση στη Συνθήκη ΕΚ ρήτρας που θα καθορίζει συγκεκριμένη προθεσμία εντός της οποίας το Συμβούλιο θα πρέπει να λαμβάνει απόφαση επί προτάσεως της Επιτροπής ή άλλη απόφαση;

5. Εάν όχι, πώς κρίνει η Επιτροπή την πρόταση σχετικά με ενσωμάτωση στη Συνθήκη ΕΚ ρήτρας που θα ορίζει προθεσμία - π.χ. 6 ή 9 μηνών - για τη λήψη αποφάσεων εκ μέρους του Συμβουλίου;

Απάντηση του κ. Santer εξ ονόματος της Επιτροπής

(20 Νοεμβρίου 1998)

Η Επιτροπή διαβιβάζει απευθείας στο αξιότιμο μέλος καθώς και στη Γενική Γραμματεία του Κοινοβουλίου καταλόγους που παρέχουν λεπτομερή απάντηση στις τεθείσες ερωτήσεις.

1. 280 προτάσεις έχουν υποβληθεί, από την 1η Ιανουαρίου 1988, για τις οποίες το Συμβούλιο δεν έχει λάβει απόφαση μετά από διαβούλευση με το Κοινοβούλιο.

2. 68 από τις προτάσεις αυτές υποβλήθηκαν πριν από τις 31 Δεκεμβρίου 1994; 205 από τις εν λόγω προτάσεις υποβλήθηκαν πριν από τις 31 Δεκεμβρίου 1997 (συνεπώς, είναι παλαιότερες των εννέα μηνών).

3. Όσον αφορά τους τομείς δραστηριότητας, το αξιότιμο μέλος καλείται να ανατρέξει στους προαναφερόμενους καταλόγους όπου οι προτάσεις κατατάσσονται ανά τομέα δραστηριότητας.

4. Όχι.

5. Η Επιτροπή καταβάλλει πάντα κάθε προσπάθεια ώστε ο νομοθέτης να είναι σε θέση να αποφασίζει επί των προτάσεών της μέσα στη συντομότερη δυνατή προθεσμία.